**П Р А В И Л А**

**ЗА ОТПУСКАНЕ НА НАГРАДИ И ПОМОЩИ НА УЧАЩИТЕ В УНСС**

**Общи положения**

**Чл. 1.** (1) Тези правила определят реда и условията за отпускане на награди и помощи

на учащите в УНСС.

(2) Награди се отпускат на учащите за постигнати успехи в учебната, научно-

изследователската, спортната и други дейности.

(3)Награди се отпуска на студенти, активисти в борбата с наркотичните средства.

(4) Помощи се отпускат на учащите в тежко материално състояние.

**Чл. 2.** (1) Награди и помощи се отпускат само на учащи в редовна форма на обучение:

1. студенти, записани за съответния семестър - не по-късно от края на месеца, предхождащ месеца, в който се провежда държавният изпит или защитата на дипломна работа.

2. докторанти, които имат положителна атестация - не по-късно от края на месеца, предхождащ месеца, в който изтича срокът на докторантурата им.

(2) Общата сума на наградите и помощите е до 10 % от одобрените с бюджета средства за изплащане на стипендии за съответната година.

(3) Размерът на средствата за награди и помощи се определя ежегодно с решение на Комисията за отпускане на награди и помощи /КОНП/, утвърден със заповед на ректора.

(4) Награди и помощи не се отпускат на учащи в редовна форма на обучение, на които са наложени административни наказания от УНСС, в семестъра, за който е направено предложението за отпускане на награди или помощи.

**Ред и условия за присъждане на награди**

**Чл. 3.** (1)Награди за постигнати успехи в учебната дейност може да се присъждат на учащите по чл. 2, ал. 1, без случаите по чл. 2, ал. 4, на:

1. студенти, с успех над 5.90 от предходната учебна година.

2. студенти по чл.1, ал. 3, с успех не по-малко от 5.00 от предходната учебна година и притежаващи сертификат и грамота, издадени от Общинския съвет по наркотични средства.

3. докторанти с успех над 5.80 от докторантските изпити в предходната учебна година при положени минимум 3 изпита, които имат положителна атестация.

4. студенти или докторанти с постигнати признати успехи в научноизследователската или спортната дейност, удостоверени с официални документи, или предложени с доклад от щатен преподавател от УНСС.

5. студенти или докторанти с постигнати успехи в други дейности, които са свързани с предмета на дейност на УНСС или съдействат за повишаване на неговия авторитет и престиж.

(2) Общият размер на наградите по т. 5 на предходната алинея е до 10 % от общата сума на средствата за награди и помощи.

**Чл. 4** (1) Предложенията за награди се правят от :

1. Академичния съвет на УНСС;

2. Ректорския и Ректорско-деканския съвет на УНСС;

3. факултетните съвети при факултетите на УНСС;

4. Студентския съвет на УНСС.

(2) Предложенията за награди се подават при председателя на Студентски съвет.

**Ред и условия за отпускане на помощи**

**Чл. 5.** (1) Право да кандидатстват за помощи имат учащите с тежко материално състояние - с доход на член от семейството, който не надвишава минималната работна заплата за страната, без случаите по чл. 2, ал. 4 които са:

1. кръгли сираци;

2. с намалена трудоспособност над 50 %;

3. семейство с деца;

4. самотни майки с деца до 6-годишна възраст;

5. от семейство, в което има смъртен случай в последните три месеца;

6. от семейства, пострадали от природни бедствия;

7. с други специфични случаи на тежко материално състояние.

(2) За отпускане на помощи се представят задължително следните документи:

1. заявление до КОНП с подробно изложение на основанието за отпускане на помощ;

2. документи, удостоверяващи основанието:

а/ документи за доходите на семейството на студента за 6 месеца, преди месеца, в който се подава молбата (без кандидатите по т. 5 и 6);

б/ решения на ТЕЛК или НЕЛК, когато има такива в семейството;

в/ документи от районните дирекции за социално подпомагане, от бюрата по труда и от НОИ, когато се получават помощи и обезщетения в семейството;

г/ акт за сключен граждански брак - за семейните студенти;

д/ актове за раждане на деца - за студентите с деца;

е/ смъртни актове при смъртен случай в семейството и др.

(3) Документите за помощи се подават от началото на учебната година до края на месец май в сектор „Стипендии“ – кабинет 1013.

**Определяне и получаване на наградите и помощите**

**Чл. 6** (1) Направените предложения за награди и молби за помощи се разглеждат в едномесечен срок от подаването им от КОНП.

(2) В края на всеки месец председателят на КОНП насрочва дата за заседание на Комисията, за разглеждане на постъпилите през месеца предложения и молби. Работата в заседанията се отразява в протокол, със списък на лицата и размера на предлаганите награди и помощи. Въз основа на този протокол се изготвя проект на заповед, който се представя на помощник-ректора за утвърждаване.

(3)Решенията по предложенията и молбите се вземат с обикновено мнозинство от членовете на КОНП.

**Чл. 7.** (1) КОНП има задължение и право:

1. да проверява служебно студентското/докторантското/ положение на предложените за награждаване и за социално подпомагане.

2. да извършва проверки за истинността на подадените документи.

(2) При установяване на неправомерно получени награди и помощи, учащите връщат получените суми в двоен размер и губят право да получават награди и помощи до края на обучението си в УНСС.

**Чл.8.** (1) Награда и помощ може да се получи еднократно от:

1. студентите - за един семестър;

2. студентите по чл. 1 ал. 3 за една учебна година;

3. докторантите – за една учебна година.

(2) Определените награди и помощи се изплащат до три месеца, считано от датата на издаване на заповедта за отпускането им.

(3) КОНП може да отпуска награди и помощи и при неспазване на изискванията по ал.1. при извънредни случаи, с решение, взето с пълно мнозинство/единодушие/.

(4) Наградите и помощите отпуснати по ал. 3 не може да са повече от веднъж за студентите за семестър и за докторантите за една учебна година.

**Заключителна разпоредба**

**§ 1.** Настоящите правила са разработени на основание чл. 9 от Постановление №90/26.05.2000 г. на МС за условията и реда за предоставяне на стипендии на студентите, докторантите и специализантите в ДВУ и научни организации, писмо РД 731/22.04. 2013 г. на ректора на УНСС в отговор на писмо № 9104-35 от 01.04.2013 г. на министъра на образованието и науката и влиза в сила от летния семестър на учебната 2013/2014 г.